SABINA วิ่งเฉียด 6% โบรกแนะซื้อเป้า 26 บ. คาดปี 65 กำไรโตทุกไตรมาส
SABINA วิ่งเฉียด 6% ราคาแตะ 22.60 บ. โบรกแนะซื้อเป้า 26 บ. คาดกำไรไตรมาส 1/65 โต 21% จับตาโตขึ้นทุกไตรมาส รับ E-commerce ขยายตัว ชี้ราคายัง Laggard ปันผลสูง
SABINA วิ่งเฉียด 6% ราคาแตะ 22.60 บ. โบรกแนะซื้อเป้า 26 บ. คาดกำไรไตรมาส 1/65 โต 21% จับตาโตขึ้นทุกไตรมาส
22 เม.ย. 2565

ผู้สื่อข่าวรายงานว่า ราคาหุ้น บริษัท ซาบีน่า จำกัด (มหาชน) หรือ SABINA ล่าสุด ณ เวลา 11:19 น. อยู่ที่ 22.60 บาท บวก 1.20 บาท หรือ 5.61% สูงสุดที่ 22.50 บาท ต่ำสุดที่ 21.50 บาท ด้วยมูลค่าซื้อขาย 65.73 ล้านบาท

โดยบล.โนมูระ พัฒนสิน ระบุในบทวิเคราะห์ (19 เม.ย.2565) แนะนำ “ซื้อ” หุ้น SABINA ประเมินราคาเป้าหมาย 26 บาท มีมุมมองบวกต่อกำไรไตรมาส 1/2565 คาดอยู่ที่ 95 ล้านบาท เพิ่มขึ้น 21% เมื่อเทียบจากปีก่อน แต่ลดลง 3% เมื่อเทียบจากไตรมาสก่อน และเท่าช่วงก่อนโควิดเป็นไตรมาสที่ 2 โดยรายได้เพิ่มขึ้น 13% เมื่อเทียบจากปีก่อน และอัตรากำไรขยายตัว และแนวโน้มกำไรคาดยังเติบโตเมื่อเทียบจากปีก่อนในทุกไตรมาสที่เหลือ
ทั้งนี้ประเมินกำไรปี 2565 ที่ 365 ล้านบาท เพิ่มขึ้น 24% เมื่อเทียบจากปีก่อน เติบโตคล้ายกลุ่มค้าปลีกและกลุ่มอิงบริโภคที่การใช้จ่ายดีขึ้น แนะนำ “ซื้อ” ทั้งนี้ราคายัง Laggard กลุ่มเปิดเมือง และกลุ่มค้าปลีก และซื้อขาย PER ปี 2565 ที่ 20 เท่า ต่ำกว่ากลุ่มอิงบริโภคซึ่งอยู่ที่ 25-30 เท่า และมี Div yield ที่ 5.1% ขณะที่ธุรกิจมีแบรนด์แข็งแกร่ง ปรับตัวไวและเติบโตไปตาม E-commerce